b'\n_START_ARTICLE_\nMauritz Stiller\n_START_SECTION_\nBiografi\n_START_PARAGRAPH_\nMauritz Stiller ble f\xc3\xb8dt i Finland. Hans store dr\xc3\xb8m var \xc3\xa5 bli skuespiller, og som seksten\xc3\xa5ring  i 1899 ble han tatt opp p\xc3\xa5 Finlands nasjonalteater. F\xc3\xa5 \xc3\xa5r senere ble han innkalt til milit\xc3\xa6rtjeneste i tsarens h\xc3\xa6r, men flyktet til Sverige. Han endte opp i Stockholm, og fortsatte sin skuespillerkarriere p\xc3\xa5 svenske scener. I 1912 ble han ansatt av Charles Magnusson i AB Svensk Biografteater (Svensk Bio). Sammen med Victor Sj\xc3\xb6str\xc3\xb6m og Georg af Klercker skulle han bli en av de tre st\xc3\xb8rste filmregiss\xc3\xb8rene som preget svensk filmindustri frem til 1925. _NEWLINE_Dessverre brant mye av Stillers filmer opp i 1915, og en del har forsvunnet p\xc3\xa5 annen m\xc3\xa5te, s\xc3\xa5 man kan ikke si mye om hans f\xc3\xb8rste \xc3\xa5r i Svensk Bio, bortsett fra at det eksisterer flere manus som han skrev. Men hans arbeid fra 1916 og fremover er bevart. Ut fra dette ser man at Stiller hadde en helt annet interesse enn Sj\xc3\xb6str\xc3\xb6m. Mauritz Stiller var opptatt av komedier. Han produserte kjente filmatiske verk som Erotiken (1920), Herr Arnes penger (1919) og Thomas Grals beste film (1917). I tillegg til gode komedier er Stiller ogs\xc3\xa5 kjent for sitt turbulente forhold til Selma Lagerl\xc3\xb6f. Da Stiller fikk lov til \xc3\xa5 filmatisere hennes roman En Herreg\xc3\xa5rdss\xc3\xa4gen gjorde han brutale inngrep slik at filmen Gunnar Hedes Saga (1923) ikke sto i stil med romanen. Dette ble Lagerl\xc3\xb6f veldig oppr\xc3\xb8rt over. Forholdet ble ikke noe bedre da Stiller i 1923 begynte p\xc3\xa5 en ny filmadapsjon av Selma Lagerl\xc3\xb6f, mot hennes vilje. Resultatet ble G\xc3\xb6sta Berlings Saga (1924), med samme navn som romanen. Denne filmen gjorde Greta Garbo til stjerne. _NEWLINE_Mauritz Stiller jobbet for Magnusson helt frem til 1925. Da hadde han f\xc3\xa5tt svensk statsborgerskap. Stiller dro videre til USA for \xc3\xa5 pr\xc3\xb8ve lykken som regiss\xc3\xb8r i Hollywood. F\xc3\xb8rst jobbet han for MGM. Dessverre klarte han ikke \xc3\xa5 tilpasse seg de strenge og firekantede metodene og ble erstattet. Erich Pommer, som jobbet i Paramount disse \xc3\xa5rene, ansatte dermed Stiller for \xc3\xa5 regissere filmen Hotel Imperial (1927). Dette er blitt sett p\xc3\xa5 som hans beste Hollywood produksjon. Dessverre klarte han ikke \xc3\xa5 lage like gode filmer som i Sverige, og i 1928 dro han tilbake til Stockholm og d\xc3\xb8de samme \xc3\xa5ret, bare 45 \xc3\xa5r gammel.'